b'\n_START_ARTICLE_\nRohingya\n_START_SECTION_\nLlengua\n_START_PARAGRAPH_\nLa llengua rohingya \xc3\xa9s una llengua indo\xc3\xa0ria de la fam\xc3\xadlia ling\xc3\xbc\xc3\xadstica indoeuropea i est\xc3\xa0 influenciada per la llengua chittagoniana, parlada a la part m\xc3\xa9s meridional de Bangla Desh que limita amb Birm\xc3\xa0nia. Tot i que el rohingya i el chittagoni\xc3\xa0 estan emparentats amb el bengal\xc3\xad, aquestes lleng\xc3\xbces no s\xc3\xb3n m\xc3\xbatuament intel\xc2\xb7ligibles. Els rohingyas no parlen birm\xc3\xa0, la llengua franca de Birm\xc3\xa0nia, i la poblaci\xc3\xb3 s\'enfronta a problemes d\'integraci\xc3\xb3. El rohingya ha estat transcrit correctament en diversos alfabets, com l\'\xc3\xa0rab, el hanifi (alfabet recentment creat, derivat de l\'\xc3\xa0rab amb quatre car\xc3\xa0cters dels alfabets llat\xc3\xad i birm\xc3\xa0), l\'urd\xc3\xba, el llat\xc3\xad i el birm\xc3\xa0._NEWLINE_Recentment, s\'ha desenvolupat una variant de l\'alfabet llat\xc3\xad amb les 26 lletres de l\'A a la Z, incloses la \xc3\x87 i la \xc3\x91. Per representar de manera precisa la fonologia rohingya, aquest alfabet tamb\xc3\xa9 utilitza cinc vocals accentuades (\xc3\xa1\xc3\xa9\xc3\xad\xc3\xb3\xc3\xba). Ha estat reconegut per l\'ISO amb el codi ISO 639-3.\n_START_SECTION_\nReligi\xc3\xb3\n_START_PARAGRAPH_\nEl poble Rohingya practica majorit\xc3\xa0riament l\'islam sunnita juntament amb elements del sufisme. El govern de Myanmar restringeix les seves oportunitats educatives, \xc3\xa9s per aix\xc3\xb2 que moltes persones realitzen estudis isl\xc3\xa0mics com la seva \xc3\xbanica opci\xc3\xb3. Les mesquites i les madrasses estan presents a la majoria dels pobles.\n_START_SECTION_\nSalut\n_START_PARAGRAPH_\nSegons un estudi publicat a la revista m\xc3\xa8dica The Lancet de 2016, els nens Rohingya a Myanmar tenen un pes baix al n\xc3\xa9ixer, signes de desnutrici\xc3\xb3, diarrea i problemes de reproducci\xc3\xb3 en l\'edat adulta. Els Rohingya t\xc3\xa9 una taxa de mortalitat infantil de fins a 224 defuncions per cada 1.000 nascuts vius, m\xc3\xa9s de 4 vegades la taxa de la resta de Myanmar (52 de cada 1.000 naixements vius) i 3 vegades m\xc3\xa9s que les altres zones no Rohingyes de l\'estat d\'Arakan (77 per 1.000 nascuts vius). L\'estudi tamb\xc3\xa9 va trobar que el 40% dels nens de Rohingya pateixen diarrees, a Myanmar, cinc vegades m\xc3\xa9s que els nens de la resta d\'Arakan.\n_START_SECTION_\nDrets humans\n_START_PARAGRAPH_\nEls Rohingya han estat qualificats com "una de les minories menys desitjades del m\xc3\xb3n" i "algunes de les persones m\xc3\xa9s perseguides del m\xc3\xb3n". Els Rohingya s\xc3\xb3n privats del dret a la lliure circulaci\xc3\xb3 i al dret a l\'educaci\xc3\xb3 superior. S\'ha negat la ciutadania birmana des que es va promulgar la llei de nacionalitat birmana. No se\'ls permet viatjar sense perm\xc3\xads oficial i, incl\xc3\xbas, se\'ls va obligar a signar un comprom\xc3\xads de no tenir m\xc3\xa9s de dos fills, tot i no ser aplicada estrictament. Els Rohingya han estat subjectes a treballs for\xc3\xa7ats i recluits en camps de concentraci\xc3\xb3. Els Rohingya tamb\xc3\xa9 han perdut quantitats importants de terra cultivable, que ha estat confiscada per militars i lliurada a colons budistes d\'altres llocs de Myanmar._NEWLINE_Segons Amnistia Internacional, els Rohingya han sofert violacions de drets humans sota la dictadura militar que governa el pa\xc3\xads des de 1978, i molts d\'ells, com a resultat, han fugit a Bangla Desh. El 2005, l\'Alt Comissionat de les Nacions Unides per als Refugiats va iniciar la repatriaci\xc3\xb3 de Rohingyas de Bangla Desh, per\xc3\xb2 les den\xc3\xbancies d\'abusos de drets humans als camps de refugiats van amena\xc3\xa7ar aquest esfor\xc3\xa7. L\'any 2015, 140.000 Rohingyas romanen en campaments de despla\xc3\xa7aments interns despr\xc3\xa9s de disturbis comunals el 2012. Malgrat els primers esfor\xc3\xa7os de l\'ONU, la gran majoria dels refugiats de Rohingya a Bangla Desh no poden tornar a Myanmar a causa de la viol\xc3\xa8ncia comunit\xc3\xa0ria de 2012 i el temor a la persecuci\xc3\xb3. El govern de Bangla Desh ha redu\xc3\xaft la quantitat de suport que assigna als Rohingya a fi d\'evitar la sortida de refugiats de Rohingya a Bangla Desh._NEWLINE_Milers de Rohingya tamb\xc3\xa9 han fugit a Tail\xc3\xa0ndia. Al febrer de 2009, van apar\xc3\xa8ixer evid\xc3\xa8ncies que un grup de l\'ex\xc3\xa8rcit tailand\xc3\xa8s va remolcar un vaixell amb 190 refugiats de Rohingya mar endins. Rescatats per les autoritats indon\xc3\xa8sies van dir que havien estat capturats pels militars tailandesos i despr\xc3\xa9s abandonats al mar._NEWLINE_Els passos per repatriar els refugiats de Rohingya es van iniciar el 2005. El 2009, el govern de Bangla Desh va anunciar que repatriaria al voltant de 9.000 Rohingya residents als camps de refugiats a l\'interior del pa\xc3\xads cap a Myanmar despr\xc3\xa9s d\'una reuni\xc3\xb3 amb diplom\xc3\xa0tics birmans. El 16 d\'octubre de 2011, el nou govern de Myanmar va acordar la repatriaci\xc3\xb3 dels refugiats Rohingya registrats. No obstant aix\xc3\xb2, els disturbis estatals d\'Akaran el 2012 van obstaculitzar els proc\xc3\xa9s._NEWLINE_El 29 de mar\xc3\xa7 de 2014, el govern birm\xc3\xa0 va prohibir la paraula "Rohingya" i va canviar el registre de la minoria anomenant-lo "bengal\xc3\xad" al Cens de Myanmar de 2014. El 7 de maig de 2014, la Cambra de Representants dels Estats Units va aprovar la resoluci\xc3\xb3 que condemnava la persecuci\xc3\xb3 al poble Rohingya a Myanmar demanant al govern acabar amb la discriminaci\xc3\xb3 i la persecuci\xc3\xb3 Investigadors de la Iniciativa Internacional contra els Crim d\'Estat de la Universitat Queen Mary de Londres suggereixen que el govern de Myanmar es troba en les etapes finals d\'un proc\xc3\xa9s organitzat de genocidi contra Rohingya. Al novembre de 2016, un alt funcionari de l\'ONU a Bangla Desh va acusar a Myanmar de la neteja \xc3\xa8tnica de Rohingya.'